**Hålogalandsvegen** er et pågående veiprosjekt i regi av Statens vegvesen. Det er det største veiprosjektet i Nord-Norge. Arbeidet foregår langs Europavei 10, Riksvei 85 og Riksvei 83. Veiprosjektet berører kommunene Evenes, Lødingen og Sortland i Nordland og Kvæfjord, Harstad og Tjeldsund i Troms.

Prosjektet er et såkalt offentlig-privat samarbeid (OPS). Entreprenør i prosjektet er svenske Skanska AB, kontrakten ble signert 21. juni 2023 og arbeidet startet 2. august 2023. Prosjektet skal etter planen være fullført høsten 2028.

Prosjektet har til hensikt å bedre framkommeligheten og redusere reisetiden mellom Sortland, Harstad og Evenes. Dagens vegstrekning utgjør 159 km med riksvei langs strekningene Europavei 10 mellom Snubba i Evenes i Nordland og Gullesfjordbotn i Kvæfjord i Troms, Riksvei 83 mellom Tjeldsund bru og Harstad i Troms, og Riksvei 85 mellom Sortland og Lødingen i Nordland. Veiprosjektet skal planlegges ved hjelp av «Statlig plan». Planleggingen av prosjektet startet våren 2014 og alle reguleringsplaner skal etter planen være vedtatt i løpet av desember 2016 med mulig byggestart i 2018. 

Bakgrunnen for vegprosjektet er at dagens veg stedvis har svært lav standard, ikke tilfredsstiller dagens riksveistandarder, og er krevende for spesielt den store tungtrafikken, men også for sommertrafikken som skal til og fra Lofoten og Vesterålen. Spesielt strekningene Tjeldsund bru–Kanstadbotn og Gullesfjordbotn–Langvassbukt holder lav standard og er problematiske. I tillegg er det et stort politisk ønske å få bygget en tunnel under Tjeldsundet mellom Sandtorg og Fjelldal, ikke bare for å redusere avstanden, men mest for å avbøte på de problemer som Tjeldsundbrua skaper da den er hyppigt stengt på vinterstid grunnet vær- og vindforholdene i Tjeldsundet.

Europavei 10 planlegges primært med vegstandard S2 (ÅDT 0-4000, 80 km/t) men med S3 (ÅDT 0-4000, 90 km/t) hvor det er praktisk gjennomførbart. Riksvei 83 planlegges med vegstandard S4 (ÅDT 4000-6000, 80 km/t). Riksvei 85 planlegges med vegstandard S2 (ÅDT 0-4000, 80 km/t).

Vegprosjektet innebærer delvis oppgradering av eksisterende trasé og delvis bygging i ny trasé. Det planlegges totalt 10 tunneler med totallengde på 27 km hvorav en undersjøisk. De lengste tunnelene er:

* Tunnel under Tjeldsundet (ca. 12 km) (Undersjøisk)
* Tunnel fra Kanstadbotn til Fiskfjordbotn (ca. 6 km)
* Tunnel fra Fiskfjordbotn til Kongsvik (ca. 3 km)

Tunnelen under Tjeldsundet er planlagt gjennomført til slutt etter at resten av vegprosjektet er gjennomført.

Referanser
----------

1. ↑  E10/rv. 85 Tjeldsund–Gullesfjordbotn–Langvassbukt, Statens vegvesen, 3. januar 2023
2. ↑  Adrian Dahl Johansen, Hege Kristin Hagen, Marius Eriksen Guttormsen: Første spadetak for Nord-Norges største veiprosjekt: – Et tidsskille for regionen, nrk.no, 2. august 2023 kl 20:54
3. ↑  Det går mot OPS-kontrakt på E10, Statens vegvesen, 27. april 2023
4. ↑  Offentlig Privat Samarbeid (OPS) i veiprosjekter, Statens vegvesen, besøkt 27. april 2023
5. ↑  Nordland Forbinde trekker seg fra E10 Hålogalandsvegen, Statens vegvesen, 1. september 2022
6. ↑  Landet gigantprosjektet i nord, Statens vegvesen, 21. juni 2023

Eksterne lenker
---------------

* Vegvesen.no - E10/rv.83/rv.85 Hålogalandsvegen